पूर्व CM हुड्‌डा बोले-पहलवानों के सब्र का इम्तिहान न लें सरकार; न्याय मिलने में देर है, अंधेर नहीं
भारतीय कुश्ती संघ के अध्यक्ष एवं भाजपा सांसद बृजभूषण शरण सिंह की गिरफ्तारी के लिए जंतर-मंतर पर धरने पर बैठे खिलाड़ियों को लगातार हर वर्ग का समर्थन मिल रहा है। इसी बीच हरियाणा के पूर्व मुख्यमंत्री एवं नेता प्रतिपक्ष भूपेंद्र सिंह हुड्‌डा जंतर-मंतर पहुंचे।
भारतीय कुश्ती संघ के अध्यक्ष एवं भाजपा सांसद बृजभूषण शरण सिंह की गिरफ्तारी के लिए दिल्ली में जंतर-मंतर पर धरने पर बैठे पहलवानों को हर वर्ग का लगातार समर्थन मिल रहा है। इसी बीच शनिवार को पूर्व मुख्यमंत्री एवं नेता प्रतिपक्ष भूपेंद्र सिंह हुड्‌डा जंतर-मंतर पहुंचे।
हुड्डा के साथ हरियाणा कांग्रेस का विधायक दल भी वहां पहुंचा। हरियाणा कांग्रेस प्रदेश अध्यक्ष चौधरी उदयभान भी वहां पहुंचे। सभी कांग्रेसियों ने खिलाड़ियों का एक बार फिर समर्थन दिया। भूपेंद्र सिंह हुड्‌डा ने पहलवानों को समर्थन देते कहा कि सरकार खिलाड़ियों के सब्र का इम्तिहान ले रही है।
खिलाड़ियों के साथ खड़ी है कांग्रेस: हुड्‌डा
हुड्‌डा ने खिलाड़ियों का हौसला बढ़ाते हुए कहा कि न्याय मिलने में देर हो सकती है, मगर अंधेर नहीं होगी। खिलाड़ी संयम और हिम्मत बनाए रखें। देश का मान बढ़ाने वाले खिलाड़ियों के साथ कांग्रेस खड़ी है। उन्होंने कहा कि ये बड़ी दुर्भाग्य की बात है कि जिन खिलाड़ियों ने देश का मान बढ़ाया, वह आज जंतर-मंतर पर बैठे हुए हैं। मैं भी पहले आ चुका हूं। अब फिर आया हूं। इन खिलाड़ियों को मैदान में होना चाहिए था, मगर ये आज यहां बैठे हुए हैं।